ET Euroopa Liidu Teataja C 351/24

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 351/12)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga.

„CARCIOFO SPINOSO DI SARDEGNA”

ELi nr: IT-PDO-0105-01325 – 7.4.2015

KPN ( X ) KGT ( )

1. Taotlejate rühm ja õigustatud huvi

Ühendus Consorzio di Tutela del Carciofo Spinoso di Sardegna D.O.P. Corso Europa 33 07039 Valledoria (SS) ITAALIA Tel/faks +039 079582248 E-post: carcspindisardegna@tiscali.it

Ühendusel Consorzio di Tutela del Carciofo Spinoso di Sardegna D.O.P. on seadusekohane õigus esitada muutmistaotlus vastavalt põllumajandus-, toiduainete- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☐ Päritolutõend — ☒ Tootmismeetod — ☒ Seos piirkonnaga — ☐ Märgistus — ☒ Muu [Pakendamine]

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline. — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Toote kirjeldus

Taotletud on asendada spetsifikaadi artiklis 2 olev tekst

„Värvus: ulatusliku lillakaspruuni varjundiga roheline”

tekstiga

„Värvus: mõnikord ulatusliku lillakaspruuni varjundiga roheline”.

Muudatus on vajalik, kuna viljal olev värvivarjund võib mõnikord olla vähem märgatav, heledama nüansi tõttu ei tule see õisiku põhivärvusel piisavalt esile. See eripära võib muuta kontrolliasutuses keeruliseks vilja hindamise ja võimaldada tõlgendusi nõuetele vastavuse küsimuses.

Taotletud on jätta välja järgmine lõik artišoki „Carciofo Spinoso di Sardegna” (KPN) keemiliste omaduste kohta:

„rauasisaldus: mitte üle 0,80 mg 100 g värske aine kohta.”

Õisikute rauasisalduse (Fe) analüüside võrdlemisel selgus, et tootmisaastatel 2012–2013 ja 2013–2014 võis täheldada keskmiste näitajate olulist erinevust (P<0,001): aastal 2012–2013 oli tulemus 0,55 ± 0,17 mg/100 g ja aastal 2013–2014 oli tulemus 1,25 ±0,54 mg/100 g.

Seda, et rauasisaldus taimekudedes on aastate lõikes muutuv, võib selgitada erinevate kliimatingimustega, eelkõige sademete jaotumisega, mis võib omakorda mõjutada mulla rauasisaldust.

Seetõttu ei sobi rauasisaldus artišokki „Carciofo Spinoso di Sardegna” (KPN) iseloomustavaks näitajaks; kuna tegemist on väga muutuva näitajaga, võib see saada takistuseks sellise toote heakskiitmisele, mis on toodetud kõiki teisi tootespetsifikaadis esitatud nõudeid arvestades. Seega oleks vaja muuta spetsifikaadi artiklit 2, jättes toote keemiliste omaduste alt välja rauasisalduse näitaja.

Tootmismeetod

Taotletud on asendada spetsifikaadi artiklis 5 olev tekst

„Kultuuri istutustihedus on 0,7–1,2 taime ruutmeetri kohta”

tekstiga

„Kultuuri istutustihedus on 0,6–1,2 taime ruutmeetri kohta. Kultuuri istutusaeg võib olla aastane või mitmeaastane.”

Vajadus taimede istutuskaugust suurendada, millega kaasneb taimede arvu vähenemine ruutmeetri kohta, tuleneb kultuuri kasvatamisega seotud töövõtetest, ettevõtte mehhaniseerimisest ning vajadusest ratsionaliseerida ja parandada taimekaitset. Kui reas kasvavate taimede vahel on suuremad vahed, saavad koristusmasinad paremini liikuda, umbrohutõrjet on lihtsam teha ja umbrohi levib vähem. Mida vähem taimi ruutmeetril kasvab, seda parem on iga taime hooldada ja selle tootlikkust suurendada, eelkõige juhul, kui tegemist on mikropaljundamise teel saadud kloonidega, mis on üldjuhul teistest elujõulisemad.

Peale selle võimaldab kõnealune viljelusviis piirata selliste taimehaiguste levikut nagu maguna-ebajahukaste, jahukaste (oidium), varremädanik (botrytis), sest taime ümber saab õhk paremini liikuda ning ei ole vaja nii palju sekkuda taimekaitse tagamiseks ja saagikuse suurendamiseks.

Seos piirkonnaga

Taotlus jätta taimeomaduste analüüsil välja rauanäitaja ei avalda mõju artišoki „Carciofo Spinoso di Sardegna” omadustele. Artišokk „Carciofo Spinoso di Sardegna” eristub muudest artišokkidest oma tasakaalustatud maitse poolest, mis tuleneb süsivesikute ja polüfenoolide sisaldusest ning eriti madalast naatriumisisaldusest. Tänu nende elementide sisaldusele sobib artišokk „Carciofo Spinoso di Sardegna” toorelt söömiseks ning just see eripära on aluseks nimetusele ja selle seosele päritolupiirkonnaga.

Pakendamine

Lõik

„Artišokke „Carciofo Spinoso di Sardegna” pakutakse müügiks järgmistes suletud pakendites, millele on kinnitatud logo:

— restid, millele mahub 2–12 tervet ja/või lõigatud õisikut;

— 500 g – 5 kg raskustele toiduainetele mõeldud korvid;

— toiduainetele mõeldud puidust, papist või plastikust kastid, mis sisaldavad 4–60 õisikut”

on asendatud lõiguga

„Artišokki „Carciofo Spinoso di Sardegna” pakutakse müügiks järgmistes suletud pakendites, millele on kinnitatud logo:

Suletud pakendid:

— restid, millele mahub 1–12 tervet ja/või portsjoniteks lõigatud õisikut;

— 500 g – 5 kg raskustele toiduainetele mõeldud korvid;

— toiduainetele mõeldud puidust, papist või plastikust pakendid, mis sisaldavad 1–60 varrega või varreta õisikut, pakendi suurus peab vastama selles sisalduvate õisikute mõõtmetele.

Lahtised pakendid:

— pakendid, mis sisaldavad 1–6 tervet õisikut, mis on äratuntavad toiduainete jaoks mõeldud võltsimiskindla riba järgi. Ribaga on kokku seotud üks või mitu, kuid mitte rohkem kui kuus õisikut. Ribal on kaitstud päritolunimetuse logo ja kogu spetsifikaadis nõutud teave.”

Pakendamise ja märgistusega seotud muudatusi on taotletud selleks, et vastata pidevalt areneva turu nõuetele ja tagada toote parem jõudmine hulgikaubandusse, kus praeguse seisuga on artišokk „Carciofo Spinoso di Sardegna” oma senini kehtinud pakendamisnõuete tõttu veel vähe esindatud. Muudatusega on ette nähtud pakendamine ühe vilja kaupa, mõiste „kastid” on asendatud laiema tähendusega mõistega „pakend”, mis hõlmab ka muul kujul esitatud suletud pakendeid nagu näiteks kotid või pakendamine kilesse flow pack meetodil ning avatud pakendeid, mis võimaldavad turustada artišokki „Carciofo Spinoso di Sardegna” ühe õisiku või kimbuna (igas kimbus on kuni kuus õisikut).

KOONDDOKUMENT

„CARCIOFO SPINOSO DI SARDEGNA”

ELi nr: IT-PDO-0105-01325 – 7.4.2015

KPN ( X ) KGT ( )

1. Nimetus

„Carciofo Spinoso di Sardegna”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Artišokk „Carciofo Spinoso de Sardegna” pärineb botaanilise liigi Cynara scolymus L. kohalikust ökotüübist „Spinoso Sardo”, mida iseloomustavad järgmised morfoloogilised omadused: keskmise suurusega risoomiga püsik, mille põhiõisik paikneb 45–70 cm kõrgusel. Taim on püstine, kõrge õietolmutootlikkusega ning annab saaki hooajaliselt. Rohelised ja ogalised, keskmise suurusega lehed võivad olla mitmesuguse kujuga – esineb nii lihtlehti kui ka hõlmiseid ning eriti sageli sulgjaid liitlehti. Õisikud on pikliku koonuselise kujuga ja keskmiselt kompaktsed, vähemalt 6 cm pikad ja läbimõõduga 6–13 cm. Õisiku välimised kandelehed on suured ja pikad, mõnikord ulatusliku lillakaspruuni varjundiga rohelist värvi ja nende terava otsa tipus on kollane oga. Sisemised kandelehed on õlgkollased ja lillade rootsudega. Varre pikkus on 10–40 cm (määrusega (EÜ) nr 1466/2003 ette nähtud erand) ja jämedus 1–3,5 cm.

KPNiga toode „Carciofo Spinoso di Sardegna” peab vastama järgmistele omadustele.

Füüsilised omadused: kuju: keskmiselt kompaktsed, piklikud ja koonuselised õisikud; värvus: roheline, millel on mõnikord ulatuslik lillakaspruun varjund, kandelehtedel kollased ogad; varre struktuur: mitte eriti kiudjas, pehme ja söödav sisemus; söödav osa: mitte alla 30 % värske õisiku kaalust.

Keemilised omadused: süsivesikusisaldus vähemalt 2,5 g 100 g värske aine kohta; polüfenoolisisaldus vähemalt 50 mg 100 g värske aine kohta; naatriumisisaldus: mitte üle 0,125 g 100 g värske aine kohta;

Organoleptilised omadused: aroom: intensiivne ohaka- ja lillearoom; konsistents: kandelehed on lihavad ja nende alaosa on üheaegselt pehme ja krõmpsuv; maitse: täidlane maitse, milles tänu polüfenooli derivaatide ja tsünariini sisaldusele on tasakaalustatud mõrud ja magusad noodid; kibedus: artišoki koostisesse kuuluvate tanniinide olemasolu on vaevu märgatav, kuna nende maitset varjab kõrgest süsivesikusisaldusest tulenev magus maitse. Tavapäraselt süüakse artišoki „Carciofo Spinoso di Sardegna” varsi ja õisikut toorelt, mis võimaldab taimes sisalduvaid toitaineid paremini omastada. Kaitstud päritolunimetus võib hõlmata vaid ekstra- ja I klassi kuuluvaid artišokke „Carciofo Spinoso di Sardegna”.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kõik artišoki „Carciofo Spinoso di Sardegna” tootmise etapid peavad toimuma punktis 4 nimetatud territooriumil.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kuna sageli kaotavad artišoki „Carciofo Spinoso di Sardegna” viljad kiiresti oma värskuse, st õisikute, varte ja lehtede läike ja turdumuse, tuleb töötlemist miinimumini vähendada ja pakendada saak kohe pärast koristust. Sel moel on võimalik süüa artišokki „Carciofo Spinoso di Sardegna” vastavalt traditsioonile ehk küpsetamata kujul. Selline kitsendus tagab värskuse osas vaieldamatu eelise, kuna väheneb oksüdeerumine ja transpiratsioon, mis muidu toodet mõjutaksid ning muudaksid selle füüsikalisi, organoleptilisi ja keemilisi omadusi.

Artišokki „Carciofo Spinoso di Sardegna” pakutakse müügiks järgmistes suletud või lahtistes pakendites, millele on kinnitatud logo:

Suletud pakendid:

— restid, millele mahub 1–12 tervet ja/või portsjoniteks lõigatud õisikut;

— 500 g – 5 kg raskustele toiduainetele mõeldud korvid;

— toiduainetele mõeldud puidust, papist või plastikust pakendid, mis sisaldavad 1–60 varrega või varreta õisikut, pakendi suurus peab vastama selles sisalduvate õisikute mõõtmetele.

Lahtised pakendid:

— pakendid, mis sisaldavad 1–6 tervet õisikut, mis on äratuntavad toiduainete jaoks mõeldud võltsimiskindla riba järgi. Ribaga on kokku seotud üks või mitu, kuid mitte rohkem kui kuus õisikut. Ribal on kaitstud päritolunimetuse logo ja kogu spetsifikaadis nõutud teave.

Samuti tohib kasutada materjale, mis on ühenduse kehtivate õigusaktidega toote pakendamiseks ette nähtud. Iga artišoki „Carciofo Spinoso di Sardegna” pakend peab koosnema sama kategooria viljadest. Lisaks selle peab pakendi sisu nähtav osa esindama kogu pakendi sisu.

3.6. Sellise toote märgistamise erieeskirjad, millele registreeritud nimetus viitab

Pakendil olevad märgised peavad sisaldama järgmisi elemente: tähis „Carciofo Spinoso di Sardegna” ja ühenduse logo, ekstra või I klass, suurus; õisikute arv, kõik muud õigusaktidega ette nähtud märgistused ning logo.

Kaitstud päritolunimetuse logo kujutab stiliseeritud ja isikustatud kujul artišokki „Carciofo Spinoso di Sardegna”, mille õisik on tänu sellele joonistatud naeratusele muutunud päris peaks ning mille lehed sümboliseerivad sõbraliku ja tervitava žestiga välja sirutatud käsivarsi. Logo annab edasi sõnumi, et okkalisest välimusest hoolimata on tegu magusamaitselise tootega.

KPN peab märgisel ilmnema selges, kustumatus kirjas, mille värv on tugevas kontrastis märgise värviga, ning sellisel viisil, et seda on võimalik selgelt eristada muust teabest, mis võib olla märgisele trükitud poole väiksemas kirjas kui KPN. Keelatud on lisada kaitstud päritolunimetusele mingit kirjeldust, mis ei ole otseselt sätestatud, ehkki ärinimesid ja kaubamärke võib kasutada, kui need ei ole ülistava iseloomuga ega vii ostjat eksiteele.

4. Geograafilise piirkonna täpne määratlus

Artišokk „Carciofo Spinoso di Sardegna” peab olema kasvatatud ja pakendatud tootmispiirkonnas, mis hõlmab järgmisi haldusüksusi:

Cagliari provints: Assemini, Assemini Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant' Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A.), Ussana, Uta, Villanovafranca, Villaputzu, Villasimius, Villasor, Villaspeciosa.

Carbonia-Iglesiase provints: Giba, Masainas, Piscinas, San Giovanni Suergiu, Santadi, Sant'Anna Arresi, Tratalias, Villaperuccio.

Medio Campidano provints: Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro, Villamar.

Oristano provints: Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani, Zerfaliu.

Nuoro provints: Dorgali, Galtellì, Irgoli, Loculi, Onifai, Orosei, Posada, Siniscola, Torpè.

Ogliastra provints: Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia, Tortolì.

Sassari provints: Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso, Tissi.

Olbia-Tempio provints: Badesi, Budoni, San Teodoro.

Eespool nimetatud tootmispiirkond langeb kokku alaga, kus artišokki „Carciofo Spinoso di Sardegna” on traditsiooniliselt kasvatatud. Kõnealustes haldusüksustes esinevad samaaegselt kõik kasvatamiseks sobivad pinnase- ja ilmastikutingimused ning ulatuslik kogemuste, traditsioonide ja tehniliste kasvatamisoskuste pärand, millega tagatakse toote omadused.

5. Seos geograafilise piirkonnaga

Kõik mullad artišoki „Carciofo Spinoso di Sardegna” tootmispiirkonnas, millele on osutatud punktis 4, on uhtelise päritoluga, värsked, suure fosfori, raua, magneesiumi, kaltsiumi, kaaliumi ja orgaanilise aine sisaldusega ning on tavaliselt neutraalse pHga või kergelt leeliselised.

Talvel on keskmine temperatuur 11,3 °C ja suvel 24 °C. Härmatist esineb väga harva ja lumi on äärmiselt erakordne. Sademed on ebaühtlaselt aasta peale jaotunud – kõige enam sajab talvel ning suvel puuduvad sademed peaaegu täielikult.

Artišoki „Carciofo Spinoso di Sardegna” eriomadused on järgmised: piiratud kibedus, mõrude ja magusate nootide tasakaalustatud segust tulenev meeldiv maitse ning õrn viljaliha, mis soodustab vilja tarbimist küpsetamata kujul. Muud omadused hõlmavad kõrget polüfenooli- ja muude viljas sisalduvate toitainete taset ning eriti madalat naatriumisisaldust.

Viimane, ent sugugi mitte vähem oluline omadus on õisiku ehitus, koosnedes tihedalt üksteise vastas paiknevatest kandelehtedest, takistab see väliste kahjulike ainete tungimist õisikusse ning tagab seega toote tervislikkuse.

Omadused, mis õigustavad artišokile „Carciofo Spinoso di Sardegna” kaitstud päritolunimetuse saamise taotluse esitamist ja mis eristavad seda muudest sama tooteliigi toodetest on järgmised: piiratud kibedus, mõrude ja magusate nootide tasakaalustatud segust tulenev meeldiv maitse ning õrn viljaliha, mis soodustab vilja tarbimist küpsetamata kujul, organismi puhastamist soodustavate toiteainete (mis stimuleerivad kuseeritust, eemaldavad maksast mürkaineid ja vähendavad vere kolesteroolisisaldust) kõrge sisaldus, tähelepanuväärne süsivesiku- ning mineraalsoolade, raua, kaaliumi, fosfori ja mitmete vitamiinide, eriti A vitamiinide sisaldus.

Nimetatud omadused tulenevad tugevast seosest saare territooriumiga, mis on nii traditsiooniliste kasvatamisvõtete kui ka soodsate klimaatiliste, pinnase- ja morfoloogiliste tingimuste tõttu eriliselt sobilik. Suur kaltsiumi-, magneesiumi- ja kaaliumisisaldus valdaval osal põldudest, millel artišokki kasvatatakse, on peamine põhjus, miks taim suudab enamasti pidada vastu kõrgete temperatuuride ja madala suhtelise õhuniiskusega kaasnevale stressile. Samamoodi pakub nende põldude „värske” ja sügav, peamiselt uhtelise päritoluga pinnas, mis ei muutu liigniiskeks, optimaalset vahenduskeskkonda, mis kindlustab selle, et taimed omastavad täielikult fosfori, raua, kaaliumi ja muud mineraalsoolad, mis tagavad artišoki „Carciofo Spinoso di Sardegna” iseloomulikud omadused.

Kliimategurid mõjutavad samuti „Carciofo Spinoso di Sardegna” kvaliteeti, kuna need avaldavad mõju taime üldistele funktsioonidele: fotosünteesile ning vee ja toitainete omastamisele. Päikesevalgus, eriti päikesekiirte intensiivsus, on väga oluline tegur, mis määrab artišoki „Carciofo Spinoso di Sardegna” kvalitatiivsed omadused, kuna isegi talvekuudel mõjutab see taime varude, näiteks süsivesikute tootmist, mis omakorda mõjutab artišoki maitset, muutes selle küpsetamata kujul söömiseks sobilikuks. Lisaks tuleb märkida, et päikesevalguse intensiivsus on terves tootmispiirkonnas ühtlane, kuna asjaomaste, lõunas ja põhjas asuvate tootmispiirkondade laiuskraadide erinevused ei mõjuta taime asjakohast arengut.

Piirkonnale omasele sobilikkusele lisanduvad artišoki kasvatamisega tegelevate inimeste traditsioonid, kogemus ja oskused, mille tulemusena on käsitsi saagi koristamise, sorteerimise ja kalibreerimise abil võimalik valida välja parimad artišokid. Tagasilõikamine ja üleliigsete võsude eemaldamine, mida teostavad kohalikud, spetsialiseerunud töölised, võimaldab saada ainult väga kvaliteetsetest viljadest koosnevat saaki. See optimaalne kombinatsioon agronoomilistest teguritest – istutamise aeg, kasvutihedus, niisutussüsteemi, väetiste ja taimekaitsetoodete läbimõeldud kasutamine – ning taime piiratud, 1–3aastane eluiga, mille tagajärjel on artišokid iseloomulikult tugevad, toetavad artišoki „Carciofo Spinoso di Sardegna” sobilikkust värskeks tarbimiseks.

Ajaloolisest vaatepunktist lähtudes pärineb artišoki „Carciofo Spinoso di Sardegna” tootmine, kasvatamine ja eriti selle side kohaliku keskkonnaga Foiniikia perioodist. Sellele järgnevate sajandite jooksul on artišoki kasvatamine jätkunud kuni tänapäevani, mil see on oluline osa Sardiinia ja terve riigi põllumajandusest. Üleskirjutused artišoki kasvatamisest pärinevad Sassari aadliku Andrea Manca dell'Arca 18. sajandi teisel poolel kirja pandud traktaadist „Agricoltura di Sardegna” (avaldatud 1780). Teose üks peatükk kannab pealkirja „Artišokk. Levik. Liigid. Kasvatamine. Kasutus.” Artišoki esinemisele kõnealuses piirkonnas möödunud sajandi esimestel kümnenditel viitab ka Max Leopold Wagner oma teoses „Das ländliche Leben Sardiniens im Spiegel der Sprache”, mis avaldati 1921. aastal Heidelbergis, Saksamaal. 20. sajandi alguses korraldati saare põllumajandus ulatuslikult ümber, mis mõjutas ka artišoki tootmist – kohaliku turu varustamise asemel liiguti Itaalia ja rahvusvahelisele turule suunatud spetsialiseerunud tootmise suunas. Sellel turustamisalaste suurte muudatuste ajajärgul sai „Carciofo Spinoso di Sardegna” tuntuks ning mandri-Itaalias ei turustatud seda kaugeltki anonüümselt: Sardiinia artišokke seostati alates 20. sajandi algusaastatest kindla kvaliteedi ja päritoluga ning nende järele oli arvestatav tarbijapoolne nõudlus, mida tõendavad ka arvukad allikad. Toote ajalooline päritolu on selle põhjuseks, et tarbijad seostavad artišokki „Carciofo Spinoso di Sardegna” Sardiiniaga lausa sellise määrani, et kõnealune artišokk on esindatud kohalikes ütlustes, mitmete restoranide menüüdes, tootesiltidel ja äridokumentides. Sel põhjusel on vaja kehtestada ametlikud reeglid päritolunimetuse kasutamiseks, et muuta side toote omaduste ja Sardiinia territooriumi vahel lahutamatuks ja kaitsta tootjaid ja tarbijaid nime ebakohase ja põhjendamatu kasutamise eest.

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Carciofo Spinoso di Sardegna” spetsifikaadi muutmise ettepaneku 20. veebruari 2015. aasta Itaalia Vabariigi Teatajas nr 42.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all'esame dell'UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.